Joventut conclou una setmana contra la LGTBIQfobia en la qual s'han reivindicat els drets del col·lectiu amb diverses activitats
27 de maig 2022

![](/media/cd2nhhri/c1_mini_m1_campañajuventudcontralgtbiqfobia.jpg?width=850&height=637.5)

El Departament de Joventut i Infància de l'Ajuntament de Sagunt ha celebrat la Setmana contra la LGTBIQfobia, en la qual des de la delegació s'han posat en marxa diferents activitats, tant en els locals municipals com en els instituts i en les xarxes socials.

Amb motiu del Dia Internacional contra l'Homofòbia, Transfòbia i Bifòbia, que es commemora cada any el dia 17 de maig, Joventut va dedicar la seua _Lluna Plena_ mensual a reivindicar el dret a estimar i a ser sense condicions. En esta jornada es van realitzar diferents activitats com ara tallers de clauers _rainbow_, de maquillatge fluorescent, una _escape room_ i un _passaparaula_ temàtic, acompanyades durant la nit de música, karaoke, _photocall_, sortejos i videojocs. A més, totes les persones participants van pintar el banc de la porta del Casal Jove del Port de Sagunt amb els colors de la bandera LGTBIQ+, en el qual també van escriure l'etiqueta _#DiversitatCasalJove_.

Una altra de les activitats que es van dur a terme durant la setmana va ser el directe que es va realitzar des del compte d'Instagram de @jovesagunt amb un membre de l'associació Dessex, on es va donar resposta a moltes de les preguntes que alguns i algunes adolescents van plantejar en els dies anteriors respecte a la sexualitat i altres qüestions referents al col·lectiu LGTBIQ+.

Així mateix, durant tota la setmana es van visitar diferents instituts del municipi, continuant amb la campanya a través d'estands amb polseres, xapes i fulls de mà informatius amb què es va estar informant l'alumnat.

Esta campanya finalitzarà dilluns que ve, 30 de maig, amb la resolució del sorteig en xarxes socials d'un pack amb una motxilla _Be You_, un clauer _rainbow_, una tassa, una polsera LGTBIQ+, xapes i el relat _I van ser feliços_, de Rush Smith.

*   [](http://www.facebook.com/sharer.php?u=https://aytosagunto.es/va/actualitat/setmana-contra-la-lgtbiqfobia-joventut-sagunt-2022-05-27/ "Facebook")
*   [](http://twitter.com/share?url=https://aytosagunto.es/va/actualitat/setmana-contra-la-lgtbiqfobia-joventut-sagunt-2022-05-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/setmana-contra-la-lgtbiqfobia-joventut-sagunt-2022-05-27/ "Linked In")
*   [](mailto:?body=https://aytosagunto.es/va/actualitat/setmana-contra-la-lgtbiqfobia-joventut-sagunt-2022-05-27/)